Îndemnul este adresat în contextul disputelor provocate de organizaţii religioase ai căror reprezentanţi susţin că cipul cardurilor ar conţine numărul 666 şi subliniază totodată că termenul "card", citit invers, devine "drac".

Astfel, Sfântul Sinod a decis, în ultima şedinţă din decembrie 2014, formularea unui punct de vedere al Bisericii Ortodoxe Române (BOR) despre cardul naţional de sănătate.

La solicitarea Patriarhiei Române, Ministerul Sănătăţii a precizat avantajele generale, pentru pacienţi şi furnizorii de servicii medicale, ale cardului naţional de sănătate, arată Patriarhia Română. În plus, BOR precizează că a luat act şi de punctul de vedere al Colegiului Naţional al Medicilor din România (CMR), potrivit căruia, din puct de vedere etic, nu mai există nicio raţiune de a respinge cardul de sănătate. "Singura problemă care trebuie rezolvată este elaborarea unei soluţii alternative pentru acei pacienţi care din motive de conştiinţă şi religie refuză cardul, iar Casa Naţională de Asigurări de Sănătate a promis că pentru astfel de persoane va căuta şi va propune o metodă alternativă", mai spune instituţia religioasă .

Totodată, în urma discuţiilor în plen, la propunerea Comisiei pastorale, monahale şi sociale, Sfântul Sinod, luând act de punctele de vedere ale preşedintelui CMR, Vasile Astărăstoaei, şi ale ministrului Sănătăţii, Nicolae Bănicioiu, a aprobat ca ierarhii să îndemne clerul, monahii şi credincioşii ca, în contextul tulburării provocate de opiniile confuze şi contradictorii din mass-media cu privire la cardul naţional de sănătate, să rămână statornici în credinţa în mântuitorul Iisus Hristos, să cultive mai întâi sănătatea sufletească prin rugăciune şi fapte bune şi să decidă raţional, nu emoţional, totdeauna cu calm şi înţelepciune.

Hotărârea Sfântului Sinod a fost comunicată tuturor eparhiilor din ţară şi străinătate, în vederea adoptării măsurilor necesare pentru punerea în aplicare, a mai spus Patriarhia Română.

Poşta Română a anunţat că peste 8.000 de persoane au refuzat cardul naţional de sănătate. Mai multe organizaţii religioase au cerut autorităţilor să găsească alternativă la cardul naţional de sănătate, întrucât nu pot accepta "un document al diavolului care le poate pune în pericol existenţa".

Peste 93 la sută dintre cardurile de sănătate au ajuns la asiguraţi, urmând ca aproape un milion, mai precis cele rămase nedistribuite întrucât asiguraţii nu au fost găsiţi la domiciliu, să fie distribuite prin intermediul medicilor de familie care doresc asta sau să fie găsite alte soluţii de distribuţie.